РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/174-22

27. септембар 2022. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 25. НОВЕМБРА 2022. ГОДИНЕ

 Седница је почела у 10,00 часова.

 Седници је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, Жика Бујуклић, Дејана Васић, Ђорђе Косанић, Мирка Лукић Шаркановић, др Зоран Лутовац, Драгана Миљанић, Татјана Медвед, Ратко Николић, проф. др Владимир Обрадовић, проф. др Ђорђе Павићевић, Стојан Раденовић и проф. др Јахја Фехратовић.

Седници је присуствовала Ана Миљанић, заменица члана Одбора.

Седници је присуствовао Бошко Обрадовић, народни посланик који није члан Одбора.

Седници су присуствовали представници Министарства просвете: Бранко Ружић, министар, проф. др Маријана Дукић Мијатовић, државна секретарка, Александар Јовић, помоћник министра за међународну сарадњу и европске интеграције, др Милан Пашић, помоћник министра за основно и предшколско образовање и васпитање, Јасмина Ђелић, начелница Одељења за координацију рада школских управа, доц. др Снежана Вуковић, шеф Одсека за људска и мањинска права у образовању, Јелена Парезановић и Ђорђе Ђоковић, посебни саветници министра.

 Седници су присуствовали представници Завода за унапређење образовања и васпитања Златко Грушановић, директор и Иван Савић, помоћник директора.

 Марко Атлагић, председник Одбора, је у уводној речи поздравио представнике Министарства просвете и Завода за унапређивање образовања и васпитања, који учествују у њеном раду, на позив председника Одбора. Председник је изразио наду да ће представници Министарства наставити добру досадашњу праксу и да ће и убудуће редовно учествовати у раду Одбора.

 На предлог председника Одбора је, једногласно (14 гласова - ЗА), усвојен следећи дневни ред:

Д н е в н и р е д

 1. Разматрање Информације о раду Министарства просвете, науке и технолошког развоја за период јул – септембар 2022. године (број: 02-648/22-4, од 28. октобра 2022. године),

 2. Разматрање иницијативе за образовање Пододбора за спорт, коју је поднела народна посланица Татјана Медвед (број: 02-2302/22, од 01. новембра 2022. године),

 3. Разматрање иницијативе за образовање Пододбора за науку и високо образовање, коју је поднео народни посланик проф. др Владимир Обрадовић (број: 02-2289/22, од 31. октобра 2022. године).

 Пре преласка на рад по утврђеном дневном реду, Одбор је већином гласова (13 гласова – ЗА, 1 – није гласао) усвојио Записник са треће седнице Одбора, која је одржана 4. октобра 2022. године.

 Прва тачка дневног реда: **Разматрање Информације о раду Министарства просвете, науке и технолошког развоја за период јул – септембар 2022. године (број: 02-648/22-4, од 28. октобра 2022. године).**

 Уводне напомене поводом ове тачке дневног реда изнео је Бранко Ружић, министар просвете и искористио прилику да похвали рад Одбора у претходном сазиву, као и да укаже на одличну сарадњу надлежног Одбора и Министарства. Министар је поздравио иницијативу председника Одбора да представници Завода за унапређење образовања и васпитања буду присутни на седницама Одбора и присутне чланове Одбора је подсетио да је образовано ново Министарство науке, иновација и технолошког развоја, које треба да информише Одбор о свом делокругу рада за наведени период од јула до септембра 2022. године. Имајући у виду да су сви чланови Одбора добили у писаној форми исцрпан извештај, министар Ружић је указао на најбитније ствари у раду Министарства у наведеном периоду. Истакао је унапређен процес спровођења мале матуре, на којем је све протекло у најбољем реду, без пропуста. На завршни испит је изашло 64.358 ученика а резултати завршног испита су објављени на порталу „Моја средња школа“. Дигитализоване тестове завршних испита, којих је било укупно 185.681, прегледало је укупно 4128 наставника а обуку за прегледање тестова је прошло 12.858 наставника, након чега је спроведен упис ученика за школску 2022/23 годину. Бранко Ружић је навео и да је, уз сагласност Националног просветног савета, дошло до промене концепта комбинованог теста који ученици осмог разреда полажу на завршном испиту. Промена подразумева да се ученици опредељују за један тест од понуђених пет предмета, у складу са својим интересовањима, и о томе могу одлучити до краја полугодишта. За ученике са сметњама у развоју и инвалидитетом обезбеђено је 2593 уџбеничких јединица, међу којима су се први пут нашли прилагођени уџбеници у електронском формату са видео садржајима на српском знаковном језику, за шта је опредељено 28.347 000 динара. У овом извештајном периоду представници Министарства просвете су одржалии састанак са представницима репрезентативног синдиката у просвети, на којем су учествовали и представници Министарства финансија. Представници Министарства финансија су на том састанку известили све присутне да је у плану секторско повећање, које ће износити 12,5%. Такође, министар је истакао да је у плану и шеста фаза запошљавања која ће отпочети након прикупљања свих података од школских управа и школа, што би значило још 2500 хиљаде радних места у просвети, на неодређено време, за оне који већ годинама раде на одређено и не остварују своја права. Издавачима за уџбенике из биологије, који имају спорне лекције, затражено је да их измене у складу са нормативним оквирима. У оквиру пројекта инклузивног предшколског образовања, које се спроводи у сарадњи са Светском банком, отпочели су радови на изградњи вртића у Шиду, где ће бити обезбеђено још 140 места за децу предшколског узраста. Такође, започета је изградња новог вртића у Тутину, чиме ће се обезбедити повећање капацитета за још 100 нових места. Из истог пројекта потписани су уговори са представницима градова и предшколских установа за опремање још пет вртића. У септембру месецу потписан је уговор са СПЦ о закупу земље на Голији, како би се изградио образовни научни центар. Почетак радова је планиран за 2025. годину, а моћи ће да прими око 200 полазника. У области високог образовања, Универзиет у Београду је остварио значајан напредак на Шангајској листи. На предлог Министарства просвете, односно „СКОНУСА“, Влада је усвојила закључак којим се предвиђа да се студентима који су уписани на основне студије до 10.9.2005. године, продужи рок за завршетак, за шта ће морати да се сачине измене и допуне закона о Високом образовању. Расписан је јавни међународни конкурс за уређење комплекса изградње нових и реконструкцију постојећих смештајних капацитета у комплексу „Студентски град“, на Новом Београду. У оквиру пројекта који се реализује уз подршку Развојне банке Савета Европе, обезбеђено је 48.500 000 евра за изградњу нових и реконструкцију постојећих студентских домова. У области дуалног образовања потписан је споразум о сарадњи између Министарства просвете и Агенције за цивилно ваздухопловство Словеније и донето је неколико решења о усвајању стандарда квалификација. Министар Ружић је изразио жаљење због сваког појединачног случаја насиља у школама и нагласио да је већ покренута иницијатива да се формира радна група, коју ће сачињавати релевантни актери, заједно са представницима синдиката. Састанак ове радне групе је планиран за 29. новембар. Током 2019. године, како је навео министар, пријављено је 850 случајева насиља, 2020. г. – 410 случајева, 2021-22.г. – пријављно је 710 случајева, док је од почетка ове године до овог тренутка, пријављено 265 случајева насиља трећег нивоа.

 У расправи у оквиру ове тачке дневног реда учествовали су народни посланици – чланови одбора др Зоран Лутовац, проф. др Ђорђе Павићевић, проф. др Владимир Обрадовић, проф. др Марко Атлагић, Драгана Миљанић, проф. др Мирка Лукић Шаркановић и Дејана Васић, као и народни посланик Бошко Обрадовић, који је присуствовао седници Одбора.

 Зоран Лутовац је говорио о насиљу у школама и питао да ли ће у радну групу бити укључен и неко из Народне скупштине. Напоменуо је да је битно да се врати достојанство у школе и да треба деловати превентивно како не би дошло до насиља. Зоран Лутовац је навео пример наставнице из Велике Плане, која је била изложена насиљу ученика и која је добила апсолутну подршку колегијума, школског Одобра и целокупне јавности. Целокупни систем није добро и квалитетно уређен и на томе треба радити. Истакао је да политичка подобност не треба да се спроводи у школама, као и да наставник због свог политичког опредељења не сме бити дискриминисан. Господин Лутовац је навео и случај насиља у Пећинцима, који по његовом мишљењу није решен на задовољавајући начин. Потребно је наставницима вратити статус који им и припада, како би били поштовани у друштву и на томе се мора радити на свим нивоима, истакао је на крају излагања Зоран Лутовац.

 Професор др Ђорђе Павићевић је скренуо пажњу на измене у уџбеницима биологије, за које сматра да су се догодиле на необичан начин и поставио је питање на основу чега је председник Националног савета изменио извештај експерата. Напоменуо је да експлицитно идеолошким садржајима није место у уџбеницима, посебно не оним за основно образовање.

 Проф. др Владимир Обрадовић се захвалио министру и његовом тиму што редовно долази на седнице Одбора и извештава ово тело о раду Министарства. Изразио је задовољтво што ће Министарство формирати тело које ће се бавити насиљем у школама. Упозорио је да подаци које је министар Ружић навео током свог излагања о броју случајева насиља у школама нису тачни, већ да је број знатно већи од оних који су наведени. По мишљењу г-дина Обрадовића добар део тих случајева се заташкава, и тако не улази у извештаје. Такође, апеловао је на министра и његове сараднике да се заложе како би се овај проблем у најкраћем могућем времену ставио у главни фокус. Замолио је Министарство да посвети пажњу стандарду и квалитету рада наставног особља, јер услови рада, плате и средства за рад нису адекватни. Побољшање целокупног амбијента у сфери просвете би подигло углед запослених у образовању и помогло би да се смањи број случајева како вршњачког, тако и дигиталног насиља. Посебно је напоменуо да законски оквир који решава запошљавање отвара школама простор за системско, партијско запошљавање. Постојећа регулатива не уређује прецизно питање сталног радног односа запослених у просвети. По мишљењу г-дина Обрадовића школа треба прво да буде васпитна а онда и образовна установа и потребно је да сви заједно уложимо напоре да се ситуација по овом питању поправи. Професор Обрадовић је на крају свог излагања замолио предедника Одбора да Одбор посвети посебну пажњу вршњачком насиљу у школама и да Одбор у догледно време организује Јавно слушања на ту тему.

 Проф. др Марко Атлагић је навео да је веома лоше стање у погледу васпитне функције школе, као и да се ти проблеми морају системски решити а да Одбор мора бити иницијатор у жељи да се ствари промене и у законској регулативи и у пракси. Потребно је да се дефинише целокупан пројекат уз ангажовање Завода за унапређење образовања и васпитања и Министарстава просвете. Председник Одбора је поздравио иницијативе за одржавање јавних слушања.

 Бошко Обрадовић је поздравио присуство бројне делегације Министастава просвете и иницијативу председника Одбора да и убудуће на седницама Одбора, по позиву, буду присутни и представници Завода за унапређење васпитања и образовања. Сложио се са излагањем председника Одбора, када је реч о томе, да је занемарен значај васпитања у школама и пружио подршку за све досадашње и будуће покушаје да се афирмише значај васпитања. Бошко Обрадовић је изнео своје мишљење, да насиље не постоји само у школама, већ да је насиље проблем целокупног друштва. Истакао је да решење проблема лежи у превенцији, а не у санирању последица и да медији имају катастрофалан утицај на наше друштво и на наше нове нараштаје, по овом питању. Влада Србије, а не само Министарство просвете, би требала да формира радну групу која би се бавила превенцијом насиља у друштва. По мишљењу Бошка Обрадовића, просветни радник је деградиран материјално а самим тим и његов положај и улога у друштву. Питање статуса веронауке у школама, као и питање закупа станова у свим универзитетским центрима у Србији су веома актуелна и захтевају што хитнија решења. Господин Обрадовић је упутио молбу председнику Марку Атлагићу да Одбор организује јавна слушања на четири теме које сматра важним. Прва тема би се односила на васпитање, друга на пресек стања болоњске реформе високог образовања, трећа на насиље а четврта на тему спорних садржаја у уџбеницима.

 Драгана Миљанић је истакла проблем везан за стручни наставни кадар и нагласила да се на факултетима широм Србије уписује недовољан број студената за звања која треба да раде у образовању. Навела је пример да у Новом Саду ниједан студент није уписао хемију.

 Проф. др Мирка Лукић Шаркановић је констатовала да су институције урушене и да треба да постоји систем казни и награда. Сматра да је потребно унапредити образовање, односно, васпитање, и да треба учинити све да просветни радник постане ауторитет у друштву, као што је некад био.

 Дејана Васић се сложила са председником Марком Атлагићем када је говорио да је суштина у васпитању и истакла значај психолога и педагога у школи као и да је њихов недостатак велики проблем. Апеловала је на повећање стручних сарадника у школама јер је велики број ђака и пуно проблема које само стручне особе и службе могу адекватно да реше.

 Министар Бранко Ружић је, након излагања народних посланика, одговорио на постављена питања. Министар је навео да ће у Радној групи министарства бити укључени релевантни чланови и да ће Одбору бити достављени сви извештаји Радне групе. Када је реч о немилом догађају у Великој Плани, није испоштована процедура приликом расписивања конкурса за директора. У случају у Пећинцима, извршен је поступак инспекцијског надзора, покрајинска инспекција је извршила надзор, што је друга инстанца, и чека се њен извештај. Следећа инстанца је републичка инспекција, уколико покрајинска не уради оно што закон предвиђа. Министар се сложио са изнетим ставовима да треба системски радити на овом проблему и нагласио да је драгоцена подршка Народне скупштине, као и надлежног Одбора.

 Професор др Маријана Дукић Мијатовић, државна секретарка, на почетку свог излагања је напоменула да Министарство просвете у дужем времеснком периоду превентивно ради и спроводи обуке које су саставни део редовних активности министарства. Министарство има намеру да озбиљно размотри проблеме насиља у школама и да укључи све значајне факотре, те је из тог разлога образовало Радну групу чији ће састанак бити 29. новембра, а у њој ће бити заступљени еминентни стручњаци, психолози, представници синдиката и сви други релевантни људи.

 Александар Јовић, помоћник министра за међународну сарадњу и европске интеграције, се захвалио на конструктивној дискусији, и рекао да већ постоји национална платфрома која се зове “Чувам те”, која је састављена и именована од стране владе, у којој учествују представници свих министарстава и других тела који су од значаја за ову тему. Чланови ове радне групе су поред представника Министарства просвете и представници других министарстава. О односу према верској настави, најбоље говоре постојећи подаци, јер по процентуалном броју, већи број деце се опредељује за верску наставу а постоји и стални тренд раста. Господин Јовић је изразио спремност на сарадњу представника Министарства када су у питању делегиране теме јавних слушања, као и на друге теме које су Одбору од значаја.

 Златко Грушановић, директор Завода за унапређивање образовања и васпитања, је истакао да образовање и васпитање иде упоредо и истакао је важност обуке наставника. Завод за унапређивање образовања и васпитања има три центра, Центар за равој програма и уџбеника, Центар за просветни развој и Центар за стручно образовање. Истакао је да је Завод једна транспарентна институција која чини све напоре дође до најбољег и најквалитетнијег програма. Што се тиче питања билологије, експертска група социолога и психолога се бавила тим питањем. Златко Грушановић је назначио да Завод доставља мишљења надлежним органима и деканима факултета и да се суочава са низом проблема у обављању основне делатности. Као проблеме навео је недостатак и демотивисаност експерата које Завод ангажује, ниске плате и напоменуо да сличне проблеме има и Завод за вредновање образовања и васпитања. Подсетио је на проблеме који се тичу дефицита наставника, недовољне компетенције једног броја наставника и указао да постоје слични примери и у другим значајно развијеним земљама, као и да постоји низак степен интересовања за обављање наставничке професије (пример Естонија). Директор се на самом крају свог излагања захвалио на позиву и истакао жељу и спремност за наставак сарадње и учествовање на седницама Одбора по свим питањима која су у надлежности Завода.

 Након расправе, Одбор је већином гласова (11 - ЗА, 2 – УЗДРЖАНА, 1 – НИЈЕ ГЛАСАО), одлучио да прихвати Информацију о раду Министарства просвете, науке и технолошког развоја за период јул – септембар 2022. године (број: 02-648/22-4, од 28. октобра 2022. године).

 Након гласања, председник Одбора је обавестио присутне, да ће у складу са чланом 229. Пословника Народне скупштине, Одбор поднети извештај о разматрању и прихватању обе информације о раду Министарства просвете, науке и технолошког развоја, за наведене периоде.

 Друга тачка дневног реда: **Разматрање иницијативе за образовање Пододбора за спорт, коју је поднела народна посланица Татјана Медвед (број: 02-2302/22, од 01. новембра 2022. године)**

 Уводне напомене поводом ове тачке дневног реда је изнео проф. др Марко Атлагић, председник Одбора и констатовао да је свим члановим достављен предлог Татјане Медвед, члана Одбора, да се образује Пододбор за спорт. Председник Одбора је информисао Одбор да је предлог Татјане Медвед у складу са чланом 44. став 6. Пословника Народне скупштине. Такође, подсетио је присутне да су сви чланови или заменици чланова Одбора, од службе Одбора добили мејл у којем су обавештени да се до 24. новембра пријаве, уколико су заинтересовани, да буду чланови Пододбора за спорт, уколико Одбор прихвати иницијативу за образовање Пододбора за спорт. Марко Атлагић је изнео мишљење да су иницијативе за формирање пододбора добродошле, као и да пододбори треба да имају јасно дефинисане задатке и да буду функционална радна тела са мањим бројем чланова, који су компетентни за обављање послова у пододбору. У том смислу предложио је да пододбори имају 7 чланова, тј. председника и шест чланова. Састав подбора треба да одражава политичку структуру Народне скупштине у пленуму и структуру образованих радних тела Народне скупштине. Председник је обавестио присутне да су се у предвиђеном року следећи чланови Одбора пријавили да буду чланови Пододбора за спорт: Татјана Медвед, Дејана Васић, Ратко Николић, Наташа Ивановић, Ана Миљанић, Живан Бајић, Горица Гајић, Сања Марић и Данијела Грујић. Такође, у складу са досадашњом праксом, када су у питању пододбори у Народној скупштини, упознао је све са чињеницом да овај пододбор, уколико се образује, неће одржавати седнице ван седишта Народне скупштине и неће имати право на накнаду трошкова за одржавање седница.

 Татјана Медвед, предлагач ове иницијативе, је нагласила да је Пододбор за спорт веома битан, као и да се деца формирају кроз спорт. Истакла је да жели да помогне овом тиму као спортиста у функцији политике. Затражила је подршку у формирању овог пододбора, мотивисана жељом да се наша деца изведу на прави пут. Задатак Пододбора ће бити да разматра и прати извршавање закона и других аката у области спорта и физичке културе; разматраће план рада и извештаје надлежног министарства и других државних органа, организација и тела; разматраће иницијативе, петиције, представке и предлоге из свог делокруга; пратиће доношење и реализацију Националне стратегије развоја спорта, којом се утврђује стање у области спорта које постоји у тренутку доношења Стратегије, основне принципе на којима се темељи развој спорта у Републици Србији, краткорочне, периодичне и дугорочне спортско-развојне циљеве и носиоце реализације тих циљева, садржину, обим и процењену вредност активности на реализовању постављених спортско-развојних циљева; пратиће школски и универзитетски спорт и физичко васпитање деце свих узраста; пратиће рад Националног савета за спречавање негативних појава у спорту и Савета за спорт. Наведена питања Подобор ће разматрати са аспекта спорта и физичке културе. Подобор ће обављати и друге послове за потребе Одбора, у складу са Пословником Народне скупштине. Пододбор ће сарађивати са ресорним министарством, другим државним органима и невладиним организацијама, у складу са својим задацима. Пододбор неће одржавати седнице ван седишта Народне скупштине и неће имати право на накнаду трошкова за одржавање седница. О свом раду Пододбор ће обавештавати Одбор и једном годишње ће подносити писани извештај.

 У дискусији поводом ове тачке дневног реда учествовали су др Зоран Лутовац, Живан Бајић и Бошко Обрадовић.

 Доктор Зоран Лутовац је изнео сугестију да би назив пододбора могао да буде „Пододбор за физичко васпитање и спорт“, јер сматра да је физичка култура оно што мотивише децу да се баве спортом.

 Татјана Медвед је нагласила да је физичко васпитање део основног образовања, и не може да буде део спорта.

 Сви учесници дискусије су подржали предлог и дали подршку за образовање овог пододбора и истакли огромну важност школског спорта.

 Након завршене дискусије, проф. др Марко Атлагић, председник Одбора, је ставио на гласање предлог за образовање Пододбора за спорт, који ће радити у саставу: Татјана Медвед, председник, Дејана Васић, Ратко Николић, Ана Миљанић, Горица Гајић, Сања Марић и Данијела Грујић ,чланови.

 Одбор је, већином гласова (13 гласова – ЗА, 1 - УЗДРЖАН), усвојио овај предлог и **донео ОДЛУКУ** о образовању Пододбора за спорт.

 Трећа тачка дневног реда: **Разматрање иницијативе за образовање Пододбора за науку и високо образовање, коју је поднео народни посланик проф. др Владимир Обрадовић (број: 02-2289/22, од 31. октобра 2022. године)**

 Уводне напомене поводом ове тачке дневног реда је изнео проф. др Марко Атлагић, председник Одбора и нагласио да је свим члановима Одбора достављен предлог проф. др Владимира Обрадовића, члана Одбора, за образовање Пододбора за науку и високо образовање, који је такође у складу са чланом 44. став 6., Пословника Народне скупштине. Као и код прве тачке дневног реда, чланови или заменици чланова Одбора су до 24. новембра имали могућност да се пријаве за чланство у Пододбору за науку и високо образовање. Састав Подбора треба да одражава политичку структуру Народне скупштине у пленуму и структуру образованих радних тела Народне скупштине. У предвиђеном року следећи чланови Одбора су се пријавили да буду чланови Пододбора за науку и високо образовање: Жика Бујуклић, Дејана Васић, Стојан Раденовић, Љубинко Ђурковић, Владимир Обрадовић, Јахја Фехратовић, Зоран Лутовац, Бранимир Јованчићевић и Ђорђе Павићевић. Такође, Пододбор, уколико Одбор донесе одлуку о његовом образовању, неће одржавати седнице ван седишта народне скупштине и неће имати право на накнаду трошкова за одржавање седница. Марко Атлагић је предложио да председник Пододбора буде проф. др Јахја Фехратовић.

 Проф. др Владимир Обрадовић је нагласио да је новим Законом о министарствима одвојена наука и високо образовање, али да постоје специфичне ствари где се наука и високо образовање спајају, као то да су сви запослени у високошколским установама наставно-научни радници. Самим тим, посао им је подељен на наставу и на науку, а имамо и посебно Министарство просвете и посебно Министарству науке. Идеја образовања овог пододбора је да се на једном месту сусретну те две гране. Задатак Пододбора ће бити разматрање питања из делокруга Одбора из области науке и високог образовања, а посебно ће разматрати: предлог закона и другог општег акта и друга питања из ове области; анализирати адекватност постојећег законског оквира у светлу развоја науке и високог образовања. Наведена питања Подобор ће разматрати са аспекта науке и високог образовања. Подобор ће обављати и друге послове за потребе Одбора, у складу са Пословником Народне скупштине. Пододбор ће сарађивати са ресорним министарством, другим државним органима и невладиним организацијама, у складу са својим задатком. Пододбор неће одржавати седнице ван седишта Народне скупштине и неће имати право на накнаду трошкова за одржавање седница. О свом раду Пододбор ће обавештавати Одбор и једном годишње подносити писани извештај.

 Проф. др Владимир Обрадовић је указао на чињеницу да је предлог за формирање овог пододбора дошао из опозиционих редова и да би из тог разлога, а имајући у виду да је председник Пододбора за спорт из владајуће коалиције, председник требао да буде из редова опозиције. С обзиром да је одбор контролише рад пододбора ова врста уважавања од стране председника би била у духу парламентаризма, нагласио је проф. др Владимир Обрадовић.

 Председник Марко Атлагић је истакао да је из реда представника опозиционих странака за чланство у овом пододбору пријављено 5 чланова Одбора који припадају посланичким групама опозиције и предложио да се пријављени кандидати договоре за избор 3 члана Пододбора. Представници опозиционих посланичких група су се усагласили о потенцијалним члановима Пододбора.

 Зоран Лутовац је изнео мишљење да би председник Пододбора требао да буде предлагач, односно иницијатор оснивања пододбора проф. др Владимир Обрадовић, без обзира на страначку припадност.

 Ђорђе Павићевић је напоменуо да је необична ситуација да посланик Јахја Фехратовић буде председник на основу иницијативе другог посланика и да је пракса у готово свим институцијаама, да онај ко предложи образовање пододбора буде и председник истог.

 Проф. др Владимир Обрадовић је предложио да се гласа одвојено, прво да се гласа о формирању Пододбора за науку и високо образовање а затима за председника и чланове Пододбора.

 Председник Марко Атлагић је ставио на гласање предлог проф. др Владимира Обрадовића, и након гласања овај предлог није прихваћен (4 гласа – ЗА, 9 – НИЈЕ ГЛАСАЛО).

 Након завршене дискусије, проф. др Марко Атлагић, председник Одбора, ставио је на гласање предлог за образовање Пододбора за науку и високо образовање, који ће радити у саставу: Јахја Фехратовић, председник, Жика Бујуклић, Стојан Раденовић, Дејана Васић, Зоран Лутовац, Владимир Обрадовић и Ђорђе Павићевић ,чланови Пододбора.

 Одбор је, већином гласова (9 гласова – ЗА, 3 – УЗДРЖАНА, 1 – НИЈЕ ГЛАСАО), усвојио овај предлог и **донео ОДЛУКУ** о образовању Пододбора за науку и високо образовање.

 Саставни део овог записника је тонски снимак Четврте седнице Одбора за образовање, науку, технолошки развој и информатичко друштво.

 Седница је завршена у 13,20 часова.

 СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Драган Луковић проф. др Марко Атлагић